**NAVODILO ZA PREDLAGANJE OBVESTILA O SPREMEMBI STOPNJE AKONTACIJE DOHODNINE OD POKOJNINE OZ. POKLICNE POKOJNINE, KI JO IZPLAČUJE DELODAJALEC, KI NI GLAVNI DELODAJALEC**

Po določbi šestnajstega odstavka 127. člena [Zakona o dohodnini](http://www.pisrs.si/Pis.web/pregledPredpisa?id=ZAKO4697) (ZDoh-2) se rezidentu akontacija dohodnine od dohodka, od katerega se prizna zmanjšanje dohodnine v skladu s tretjim in šestim odstavkom 112. člena tega zakona, ki ga **izplačuje delodajalec, ki ni glavni delodajalec**, lahko izračuna in plača po zvišani ali znižani stopnji oziroma se ne izračuna in ne plača, če se o tem odloči zavezanec sam. V tem primeru mora obvestiti davčni organ in izplačevalca dohodka, če oceni, da akontacija dohodnine ni ustrezna glede na pričakovano dohodnino na letni ravni.

Zmanjšanje dohodnine po tretjem in šestem odstavku 112. člena (osebna olajšava) je namenjeno rezidentu:

* prejemniku pokojnine iz obveznega pokojninskega in invalidskega zavarovanja, kateremu se prizna zmanjšanje dohodnine v višini 13,5% odmerjene pokojnine iz obveznega pokojninskega in invalidskega zavarovanja,
* prejemniku poklicne pokojnine iz obveznega dodatnega pokojninskega zavarovanja, kateremu se prizna zmanjšanje dohodnine v višini 13,5% odmerjene poklicne pokojnine iz obveznega dodatnega pokojninskega zavarovanja.

Glavni delodajalec je delodajalec (izplačevalec dohodka), pri katerem zavezanec dosega pretežni del dohodka iz delovnega razmerja (kamor sodi tudi pokojnina). Po določbi šestega odstavka 127. člena ZDoh-2 se akontacija dohodnine od odhodka iz delovnega razmerja v primeru, ko izplačevalec dohodka ni glavni delodajalec, izračuna po stopnji 25 % od davčne osnove. Z uveljavitvijo šestnajstega odstavka 127. člena ZDoh-2 pa je za dohodke, navedene v tej določbi, ki jih izplačuje delodajalec, ki ni glavni, določeno, da se akontacija dohodnine lahko izračuna:

* po stopnji, ki je višja od 25 % (vendar največ do najvišje stopnje iz dohodninske lestvice),
* po stopnji, ki je nižja od 25 % ali
* se akontacija dohodnine ne izračuna in ne plača.

O spremembi stopnje dohodnine oziroma o neplačilu akontacije dohodnine se odloči zavezanec (rezident) sam. Glede obveščanja davčnega organa in izplačevalca dohodka o spremembi stopnje akontacije dohodnine se smiselno upošteva določba 286. člena [Zakona o davčnem postopku](http://www.pisrs.si/Pis.web/pregledPredpisa?id=ZAKO4703) (ZDavP-2), in sicer:

* spremenjena stopnja akontacije dohodnine se lahko uporabi za navedene dohodke, izplačane po dnevu, ko je bilo obvestilo predloženo davčnemu organu;
* davčni organ davčnega zavezanca na podlagi njegovega obvestila označi kot davčnega zavezanca, ki se je odločil za spremenjeno stopnjo akontacije dohodnine oz. se je odločil, da akontacije dohodnine ne plača, in o tem zavezancu izda potrdilo v petih dneh od dneva predložitve obvestilo;
* izplačevalec dohodka lahko izračuna, odtegne in plača akontacijo dohodnine po spremenjeni stopnji (oz. jo ne odtegne) samo, če davčni zavezanec predloži potrdilo davčnega organ;
* potrdilo velja za obdobje davčnega leta. V obdobju davčnega leta davčni zavezanec lahko zahteva spremembo potrdila, ali ga prekliče na način, kot velja za pridobitev potrdila.